SKRIFTLIG FORESPØRGSEL P-1233/02

af Gabriele Stauner (PPE-DE) til Kommissionen

(23. april 2002)

Om: Løntillæg til medlemmer af Kommissionen

Kan Kommissionen bekræfte, at nogle af medlemmerne ikke får udbetalt deres vederlag på en konto i Belgien, således som det er fastsat i de relevante bestemmelser, men får pengene overført til andre EU-lande?

Kan Kommissionen bekræfte, at den på grund af den såkaldte justeringskoefficient i forbindelse med sådanne overførsler betaler et tillæg, således at det overførte beløb f.eks. i forbindelse med overførsler til Det Forenede Kongerige forhøjes med mere end 60 %?

Hvordan kan en sådan indtægtsforhøjelse forsvares på baggrund af de generøse vederlag og tillæg, der i forvejen udbetales til Kommissionens medlemmer?

Kan Kommissionen bekræfte, at Rådet ganske vist har indført de nævnte tillæg inden for bestemte grænser, når det drejer sig om udbetaling af tjenestemandsvederlag, men ikke for medlemmer af Kommissionen?

Kan Kommissionen bekræfte, at det retsgrundlag, den har anført i budgettet (budgetpost A-1090), nemlig artikel 4a i lønningsregulativet for medlemmerne af Kommissionen, ikke indeholder nogen bestemmelser, der tillader, at der anvendes en justeringskoefficient i forbindelse med overførsler til andre lande?

Kan Kommissionen anføre om (og i bekræftende fald i hvilket omfang) den næstformand i Kommissionen, der er ansvarlig for administrationsudgifter, og den budgetkommissær, der er ansvarlig for finanskontrol, har fået udbetalt sådanne tillæg?

Svar afgivet på Kommissionens vegne af Neil Kinnock

(10. juni 2002)

Retsgrundlaget for kommissærernes vederlag findes i Rådets forordning (EF, EKSF, Euratom) nr. 422/67/EØF, nr. 5/67/Euratom(1), der fastsætter vederlag for Kommissionens formand, næstformænd og medlemmer, Domstolens formand, dommere. generaladvokater og justitssekretær, samt formand for, medlemmer af og justitssekretær for Domstolen i Første Instans(2).

Vedtægtens bestemmelser, der gælder for alle fastansatte tjenestemænd, gælder også for medlemmer af Kommissionen, Domstolen og Revisionsretten, selvfølgelig forudsat at de to regelsæt ikke er indbyrdes modstridende. Da de betingelser, der gælder for medlemmerne i deres hjemlande, f.eks. svarer til betingelserne for fastansatte tjenestemænd, har artikel 17, stk. 2 og 3, i bilag VII til vedtægten altid været

anvendt tilsvarende på medlemmer af Kommissionen, Domstolen og Revisionsretten sammen med de fælles regler for overførsel af en del af lønnen med justeringskoefficient. Reglerne for disse overførsler for ansatte i EU's institutioner (inkl. begrænsninger) er altid blevet anvendt tilsvarende for medlemmer af Kommissionen, Domstolen og Revisionsretten.

Efter gældende lov og retspraksis skal det beløb, der overføres til hjemlandet, tilpasses med justeringskoefficienten for det pågældende land. Justeringskoefficienten korrigerer for de forskelle i købekraften, som beregnes af Eurostat og hvert år vedtages af Rådet. I lighed med tjenestemænd skal medlemmerne afholde udgifter i andre medlemsstater, normalt deres oprindelsesland, som følge af familie- og husholdningsmæssige forpligtelser.

Denne praksis er altid blevet anvendt ikke blot for Kommissionens formand og medlemmer, men også for Domstolens formand, dommere, generaladvokater og justitssekretær og Revisionsrettens medlemmer.

Rådet og Europa-Parlamentet har i deres egenskab af budgetmyndighed hvert år godkendt ordningerne for medlemmerne af Kommissionen, Domstolen og Revisionsretten til at kunne foretage overførsler ved at stille de fornødne midler til rådighed under budgetkonto A-1090 Justeringskoefficienter. Ifølge anmærkningerne til kontoen dækker denne bevilling ligeledes virkningerne af den justeringskoefficient, der anvendes på den del af lønnen, der overføres til et andet land end det land, hvor tjenestestedet er beliggende.

Den 17. maj 2002 underrettede Revisionsretten Kommissionen om en beslutning af 16. maj 2001, hvorefter der efter dens opfattelse ikke findes noget klart retsgrundlag for overførsel af en del af lønnen med justeringskoefficient, og at Revisionsretten, medmindre en sådan klarhed tilvejebringes, vil suspendere overførsler med justeringskoefficient fra den 1. juli.

Det er fortsat Kommissionens opfattelse, at den hidtil anvendte praksis er juridisk begrundet, men den har dog noteret sig Revisionsrettens beslutning, idet den mener, at det må være rigtigt at følge denne fremgangsmåde som en foreløbig foranstaltning fra den 1. juli. De relevante tjenestegrene har modtaget instrukser herom.

Kommissionen vil generelt sammen med de øvrige institutioner se nærmere på disse spørgsmål og overveje alle relevante aspekter. De omfatter det forhold, at Kommissionen som en del af reformen af vedtægten har foreslået, at omfanget af overførsler med justeringskoefficient bør reduceres betydeligt for tjenestemænd og derfor også for kommissærer, samt spørgsmålet om, hvorvidt der, for at undgå enhver tvivl, bør udarbejdes et udtrykkeligt retsgrundlag, der specifikt vedrører medlemmer af Kommissionen, Domstolen og Revisionsretten.

(1) EFT L 187 af 8.8.1967.

(2) Senest ændret ved Rådets forordning (EF, EKSF, Euratom) nr. 2581/2001 af 17. december 2001 om tilpasning med virkning fra den 1. juli 2001 af vederlag og pensioner til tjenestemænd og øvrige ansatte ved De Europæiske Fællesskaber samt af justeringskoefficienterne for disse vederlag og pensioner, EFT L 345 af 29.12.2001.